作者:孟郊
標題:隱士
內容:本末一相返，漂浮不還真。山野多餒士，市井無饑人。虎豹忌當道，糜鹿知藏身。奈何貪競者，日與患害親。顏貌歲歲改，利心朝朝新。孰知富生禍，取富不取貧。寶玉忌出璞，出璞先為塵。松柏忌出山，出山先為薪。君子隱石壁，道書為我鄰。寢興思其義，澹泊味始真。陶公自放歸，尚平去有依。草木擇地生，禽鳥順性飛。青青與冥冥，所保各不違。